钦定古今图书集成/明伦汇编/皇极典/第251卷 > 书经 > 周书康诰
## 钦定古今图书集成/明伦汇编/皇极典/第251卷 > 书经 > 周书康诰

王若曰：“孟侯，朕其弟，小子封。惟乃丕显考文王，克明
德慎罚。”

〈蔡传〉《左氏》曰：“明德、谨罚，文王所以造周也。明德，务崇之之谓。谨罚，务去之之谓。”

不敢侮鳏寡，庸庸祗祗，威威显民，用肇造我区夏，越
我一二邦，以修我西土。惟时怙冒，闻于上帝，帝休。天
乃大命文王，殪戎殷，诞受厥命，越厥邦，厥民惟时叙。
乃寡兄勗肆汝小子，封在兹东土。

〈大全〉陈氏大猷曰：恐康叔以受封为当然，故历言文王之积累，汝兄之勉励，故汝得有此土地，庶其念所自之艰难而不敢慢易也。

王曰：“鸣呼！封！汝念哉！今民将在，祗遹乃文考，绍闻衣
德，言往敷求于殷先哲王，用保乂民。汝丕远惟商耇
成人，宅心知训，别求闻由古先哲王，用康保民，弘于
天，若德裕乃身，不废在王命。”

〈蔡传〉今治民将在敬述文考之事，继其所闻而服行文王之德言也。